《题南金慎独斋》
宋代·陈天麟

圣道不可穷，探取随己欲。平生所受用，政可一言足。

子思著中庸，暗室戒慎独。危微恐惧心，此念施已熟。

学从西洛来，标榜相品目。袖手看屋梁，表表知鸿鹄。

谁知胸中尘，往往盈斗斛。伋也而有知，宁不贻彼忸。

吴侯蚤作吏，未肯事边幅。得妙自圣处，了不关世俗。

颇知幽隐中，日月所照烛。不敢欺秋毫，高情洁冰玉。

愿言从君游，著鞭蹈前躅。